ཐེ་ཀོར་སྐུ་ན་ཕྲ་དུས་ཐེངས་དུ་མར་སློབ་གྲྭ་ལས་ཕྱིར་འབུད་བྱས་ཤིང་།ག་དུས་ཡིན་ཡང་དགེ་རྒན་གྱི་མིག་ལ་མཛའ་བ་ཞིག་བྱུང་མེད་སྟབས།བྱིས་དུས་འཚོ་བ་ཕལ་ཆེར་བ་ཁྱིམ་ཚང་ཁོ་ནར་བསྐྱལ་བ་རེད།གོང་དུ་བཤད་ཟིན་པ་བཞིན་ཁོང་མི་ཡུལ་དུ་སྐྱེས་ནས་རིང་བོར་མ་སོང་བར་མ་ཡུམ་ཉིད་དང་གཏན་བྲལ་དུ་སོང་བས།བྱིས་དུས་འཚོ་བ་ལ་སྐྱོ་སྡུག་གང་མང་མྱོང་ཡོད་པ་ནི།ཁོང་གི་བྱིས་རྩོམ་གཏན་བྲལ་དང་ཡུམ་ཆེན་དྲན་པ་སོགས་ལས་རྟོགས་ཐུབ།འོན་ཀྱང་ཁོང་ནི་མིང་སྲིང་ཀུན་གྱི་ཐ་ཆུང་ཡིན་པས་ཕ་ཡབ་དང་ཕུ་བོ་རྣམས་ཀྱིས་བྱམས་བརྩེ་ལྷག་མ་ཞིག་བཅངས་ཡོད།གང་ལྟར་བྱིས་དུས་ཀྱི་ཕྱི་དྲན་ལས་དུས་ཕྱིས་སུ་ཡང་དྲན་ངོགས་ནས་ལྷམ་མེར་གསལ་བ་ཞིག་ནི་ཟླ་ཤས་རིང་ཧི་མ་ལའི་རི་རྒྱུད་དུ་ཁོང་དང་ཕ་ཡབ་ཟུང་ལྗོངས་རྒྱུ་ཕེབས་པའི་བག་ཡངས་ཀྱི་འཚོ་བ་དེ་ཡིན་ངེས།